גביע העולם בכדורגל נשים 2015

גביע העולם בכדורגל נשים 2015 (אנגלית: 2015 FIFA Women's World Cup) הוא גביע העולם בכדורגל נשים השביעי שארגנה פיפ"א. הטורניר נערך בקנדה, החל ב-6 ביוני והסתיים ב-5 ביולי 2015. גביע עולם זה הוא סיום של משחקי מוקדמות שהחלו באפריל 2013, שבהם שיחקו 134 נבחרות לאומיות. בטורניר זה הוגדל מספר הנבחרות המשתתפות מ-16 ל-24, ולפיכך שמונה נבחרות ערכו בו את הופעת הבכורה שלהן - אקוודור, הולנד, חוף השנהב, ספרד, קוסטה ריקה, קמרון, שווייץ ותאילנד. היה זה הטורניר בעל מספר הצופים הרב ביותר מבין כל גביעי העולם שנערכו, כאשר 1,353,506 איש הגיעו לצפות במשחקים. בנוסף, טורניר זה היה גביע העולם הראשון שבו נעשה שימוש במערכת טכנולוגיית קו השער. משחק הגמר, שנערך בבי סי פלייס בוונקובר, היה שיחזור של גמר הגביע 2011 והפגיש את נבחרות ארצות הברית ויפן. בשונה מהגמר שנערך ארבע שנים לפני כן, הפעם ידה של ארצות הברית הייתה על עליונה, והיא ניצחה 2–5. בעקבות הניצחון, הפכה ארצות הברית למדינה הראשונה שזוכה שלוש פעמים בגביע העולם לנשים. קרלי לויד האמריקאית, ששימשה כקפטנית בגמר, הפכה לאדם הראשון מאז ג'ף הרסט במונדיאל 1966, שכובש שלושער בגמר גביע העולם. רק שתי נבחרות הגישו את מועמדותן לאירוח משחקי הגביע: קנדה וזימבבואה. מועד הגשת המועמדות היה בדצמבר 2010. ב-1 במרץ 2011 משכה זימבבואה את הצעתה לאחר שנבחרתה דורגה במקום ה-103 בדירוג פיפ"א ובגלל אי-יציבות כלכלית ופוליטית במדינה. כתוצאה מכך נבחרה קנדה לארח את המשחקים. ביוני 2012 הודיעה פיפ"א על העלאת מספר המקומות בטורניר יחסית לשנים קודמות ועל חלוקתם לפי אזורים. בשלבי המוקדמות התחרו 134 נבחרות משמונה אזורים על 24 מקומות בטורניר לפי הסדר הבא: אסיה: 5 (עלה מ-3) אפריקה: 3 (עלה מ-2) צפון ומרכז אמריקה: 3.5 (עלה מ-2.5) דרום אמריקה: 2.5 (עלה מ-2) אוקיאניה: 1 (ללא שינוי) אירופה: 8 (עלה מ-4.5) מארחת: 1 (ללא שינוי) לאחר שכמה שחקניות מנבחרת קוריאה הצפונית נכשלו בבדיקות סמים במשחקי גביע העולם בכדורגל נשים 2011, נפסלה הנבחרת מהשתתפות בגביע 2015. זו הפעם הראשונה בה נבחרת נשים נפסלת מהשתתפות בגביע עולמי והפעם הראשונה מאז 1995 בה לא משתתפת נבחרת קוריאה הצפונית במשחקי הגביע. הערים שנבחרו לארח את המשחקים הן ונקובר, אדמונטון, ויניפג, אוטווה, מונטריאול ומונקטון. האצטדיונים המארחים את המשחקים השתמשו בדשא מלאכותי, דבר אשר עלול להגביר את החשיפה של השחקניות לפציעות. למעלה מ-50 שחקניות, ביניהן אבי וומבאך, שחקנית הכדורגל המעוטרת ביותר בעולם, מחו על השימוש בדשא מלאכותי וטענו בין השאר שזוהי אפליה מינית נגד נשים. תביעה בנושא הוגשה כנגד פיפ"א וכנגד התאחדות הכדורגל הקנדית ב-1 באוקטובר 2014. בינואר 2015 נמשכה התביעה על ידי השחקניות. מבנה משחקי גביע העולם 2015 היה זהה לזה של גביע העולם שלפניו. התחרות תתחלק לשני שלבים: שלב הבתים ושלב הנוק אאוט. בשלב הבתים שובצו הנבחרות לשישה בתים בני ארבע נבחרות, וכל נבחרת ערכה משחק אחד נגד שלוש יריבותיה לבית. חלוקת הנקודות היא כמו במשחק כדורגל רגיל, כלומר 3 לניצחון, 1 לתיקו ו-0 להפסד. בשלב זה שיחקה כל נבחרת נגד שלוש הנבחרות האחרות בבית, ועל פי הדירוג נקבעו 16 הנבחרות אשר המשיכו לשלב רבע הגמר ושיבוץ המשחקים בשלבים הבאים. הראשונה והשנייה בכל בית עלו לשמינית גמר יחד עם ארבע הנבחרות מהמקום השלישי בעלות מירב הנקודות, הנבחרות מהמקום השלישי בעלות הדירוג הנמוך ואלו מהמקום הרביעי סיימו את דרכן בטורניר. במקרה של שוויון במספר הנקודות בין כמה נבחרות, דירוגן נקבע לפי הקריטריונים הבאים, לפי הסדר: הפרש השערים בכל משחקי הבית מספר שערי זכות בכל משחקי הבית מספר הנקודות הרב ביותר שהושג במשחקים בין הקבוצות אשר בשוויון הפרש השערים במשחקים בין הקבוצות אשר בשוויון מספר שערי זכות במשחקים בין הקבוצות אשר בשוויון הגרלה לשלב הנוק אאוט מבנה שונה. בשלב שמינית הגמר שיחקה הנבחרת אשר סיימה במקום ראשון בבית א' נגד זאת אשר סיימה במקום שני בבית ב', וההפך (שנייה בבית א' נגד ראשונה בבית ב'), ובאופן דומה עבור הבתים האחרים. הנבחרת המפסידה במשחק הודחה מהמשך הטורניר, והמנצחת העפילה לחצי הגמר. במקרה והתרחש תיקו ניתנה הארכה בת 30 דקות, ואם גם בסופה התוצאה עדיין הייתה תיקו המשחק הוכרע באמצעות דו-קרב פנדלים. ארבע המנצחות בשלב זה העפילו לשלב חצי הגמר באופן דומה. הנבחרות שהפסידו בחצי הגמר התמודדו במשחק נוסף על המקום השלישי, והמנצחות העפילו למשחק הגמר שבסיומו נקבעו האלופה וסגניתה. קביעת ראשי הבתים התבססה על הדירוג העולמי של פיפ"א ועל הישגים קודמים. בהגרלה היו גם שיקולים גאוגרפיים, דהיינו שלא יותר משתי נבחרות מאותה קונפדרציה יהיו באותו בית, למעט הנבחרות האירופיות, שבמקרה שלהן יהיו עד שתי נבחרות בכל בית. משמעות הדבר היא, לדוגמה, שקנדה לא יכלה להיות מוגרלת באותו בית עם נבחרות אמריקאיות אחרות. טקס ההגרלה התקיים ב-6 בדצמבר 2014 במוזיאון הטבע של קנדה באוטווה בנוכחות ז'רום ולקה (Secretary General) מזכ"ל פיפ"א וטטיאנה הני (Tatjana Haenni) ראש מחלקת נשים בפיפ"א. סך כל הפרסים הכספיים בטורניר עמד על 15 מיליון דולרים, מתוכם קיבלה המנצחת 2 מיליון. בסך הכל, נכבשו במהלך הטורניר 146 שערים, כאשר שישה מתוכם היו שער עצמי. להלן מוצגות הכדורגלניות שהבקיעו חמישה שערים ומעלה במהלך הטורניר: 6 שערים ארצות הברית קרלי לויד גרמניה סליה סאסיץ' 5 שערים גרמניה אניה מיטאג אתר האינטרנט הרשמי של גביע העולם בכדורגל נשים 2015 (באנגלית) בחדשות BBC הידיעה באתר CBC הודעת פיפ"א הידיעה באתר פיפ"א מתוך אתר פיפ"א, נכון ל-27 במרץ 2015 הערים המארחות באתר פיפ"א ריאיון עם וומבאך באתר FOX sport ידיעה על התביעה הידיעה בוושינגטון פוסט תקנון הטורניר, פרק 27 הידיעה באתר פיפ"א כתבה על ההגרלה באתר פיפ"א סאסיץ' ולויד הבקיעו שתיהן שישה שערים, אך סאסיץ' שיחקה פחות דקות באתר ה-BBC